Firicel Tomai, primul antrenor al Simonei Halep, după victoria de la TAS: "Păcat de cei doi ani pierduți"
Simona Halep, 32 de ani, a obținut, marți, o victorie mare în scandalul de dopaj cu ITIA. Tribunalul de Arbitraj Sportiv de la Lausanne a redus suspendarea sportivei noastre de la 4 ani la 9 luni. Decizia este definitivă.
Firicel Tomai, primul antrenor al Simonei Halep, a comentat, în exclusivitate pentru Sport.ro, decizia luată în Elveția.
"Undeva e o normalitate. E moral. Simona, cu siguranță, nu a făcut nimic cu intenție. A fost un accident la mijloc. Prin această sentință se dovedește că oamenii de acolo au înțeles situația. Ca atare, sigur, nu se putea să nu-i dea deloc, pentru că a fost subiectul acestei contaminări.
S-a făcut undeva dreptate. Păcat de cei doi ani pierduți de Simona și de tragedia respectivă", a declarat Firicel Tomai.
După decizia TAS, Simona Halep poate reveni imediat pe terenul de tenis.
Primul turneu la care Simona Halep ar putea participa este Miami Open, care va avea loc între 19 și 31 martie. Pentru că nu se mai află în clasamentul WTA, sportiva noastră va fi nevoită să ceară un wildcard.